b'\n_START_ARTICLE_\nValdis Zatlers\n_START_SECTION_\nI\xc5\xa1silavinimas\n_START_PARAGRAPH_\n1979\xc2\xa0m. baig\xc4\x97 Rygos medicinos institut\xc4\x85. 1990\xe2\x80\x931991\xc2\xa0m. 6 m\xc4\x97n. sta\xc5\xbeavosi Jeilio universitete bei Sirakuz\xc5\xb3 universitete JAV.\n_START_SECTION_\nProfesin\xc4\x97 karjera\n_START_PARAGRAPH_\nBaig\xc4\x99s Rygos medicinos institut\xc4\x85 , 1979\xe2\x80\x931985\xc2\xa0m. dirbo traumatologijos ortopedu Rygos 2-ojoje ligonin\xc4\x97je, 1985\xe2\x80\x931994\xc2\xa0m. traumatologijos skyriaus ved\xc4\x97jas. Nuo 1994\xc2\xa0m. dirbo Latvijos traumatologijos ir ortopedijos klinikos vyriausiuoju gydytoju. Dalyvavo likviduojant \xc4\x8cernobylio AE avarijos padarinius. 2002\xc2\xa0m. buvo atvyk\xc4\x99s \xc4\xaf Klaip\xc4\x97dos ir Plung\xc4\x97s ligonines pasidalinti patirtimi._NEWLINE_Buvo kritikuojamas d\xc4\x97l to, kad \xc4\x97m\xc4\x97 i\xc5\xa1 pacient\xc5\xb3 pinigus, ta\xc4\x8diau jo \xc5\xa1alininkai teig\xc4\x97, kad neoficialios pacient\xc5\xb3 dovanos medikams Latvijoje yra \xc4\xafprastas dalykas, tod\xc4\x97l tai nerei\xc5\xa1kia, kad jis, V. Zatleris, korumpuotas._NEWLINE_Nuo 2005\xc2\xa0m. d\xc4\x97st\xc4\x97 universitete. Dalyvavo Ortopedijos ir traumatologijos vystymo fondo veikloje, vienas i\xc5\xa1 Latvijos gydytoj\xc5\xb3 s\xc4\x85jungos (Latvijas \xc4\x80rstu biedr\xc4\xabba) \xc4\xafk\xc5\xabrimo iniciatori\xc5\xb3. Apdovanotas Trij\xc5\xb3 \xc5\xbevaig\xc5\xbed\xc5\xbei\xc5\xb3 ketvirtojo laipsnio ordinu (Karininko kry\xc5\xbeius).\n_START_SECTION_\nKonfliktas su ministru\n_START_PARAGRAPH_\n2003\xc2\xa0m. vasario m\xc4\x97n. tuometinis Latvijos Sveikatos apsaugos ministras Aris Auders inicijavo baud\xc5\xbeiam\xc4\x85j\xc4\x85 byl\xc4\x85 d\xc4\x97l tariamo piktnaud\xc5\xbeiavimo perkant \xc4\xafrang\xc4\x85 ligonin\xc4\x97je, kuriai vadovavo V. Zatleris. Tyrimo laikotarpiu jis buvo nu\xc5\xa1alintas nuo pareig\xc5\xb3. Latvijos spaudos nuomone, tai buvo V. Zatlerio ir A. Auderio konflikto i\xc5\xa1dava (A. Audersas buvo Stuburo chirurgijos centro direktorius V. Zatlerio vadovaujamoje ligonin\xc4\x97je, vert\xc4\x97si ir priva\xc4\x8dia praktika, reikalavo i\xc5\xa1 pacient\xc5\xb3 pinig\xc5\xb3 u\xc5\xbe operacijas, apmok\xc4\x97tas i\xc5\xa1 valstyb\xc4\x97s biud\xc5\xbeeto). Jau 2003\xc2\xa0m. kovo m\xc4\x97n. V. Zatleris gr\xc4\x85\xc5\xbeintas \xc4\xaf pareigas; tyrimas paneig\xc4\x97 kaltinimus. O buv\xc4\x99s ministras A. Auderis 2006\xc2\xa0m. nuteistas u\xc5\xbe suk\xc4\x8diavim\xc4\x85 stambiu mastu ir nubaustas 150-ties minimali\xc5\xb3 atlyginim\xc5\xb3 bauda konfiskuojant turt\xc4\x85.\n_START_SECTION_\nPolitin\xc4\x97 karjera\n_START_PARAGRAPH_\n2007\xc2\xa0m. gegu\xc5\xbe\xc4\x97s 22 d. Latvijos Seimo keturi\xc5\xb3 de\xc5\xa1ini\xc5\xb3j\xc5\xb3 politini\xc5\xb3 partij\xc5\xb3 koalicijos Valdis Zatleris buvo i\xc5\xa1keltas kandidatu \xc4\xaf prezidentus.  Gegu\xc5\xbe\xc4\x97s 31 d. per slapt\xc4\x85 balsavim\xc4\x85, kuriame dalyvavo 98 i\xc5\xa1 100 parlamentar\xc5\xb3, jis gavo 58 balsus ir aplenk\xc4\x97 savo var\xc5\xbeov\xc4\x85\xc2\xa0\xe2\x80\x93 buvus\xc4\xaf Konstitucinio Teismo teis\xc4\x97j\xc4\x85 Aivar\xc4\x85 Endzin\xc4\xaf. Liepos 8 d. \xc4\xafvyko jo inauguracija. Tuo metu V. Zatleris nepriklaus\xc4\x97 jokiai politinei partijai, ta\xc4\x8diau 1998\xc2\xa0m. buvo dalyvav\xc4\x99s \xe2\x80\x9e\xc5\xbdmoni\xc5\xb3 partijos\xe2\x80\x9c paskelbtame manifeste._NEWLINE_V. Zatleris buvo kritikuojamas u\xc5\xbe tai, kad neturi jokios politin\xc4\x97s patirties. Kai valdan\xc4\x8dioji koalicija oficialiai i\xc5\xa1k\xc4\x97l\xc4\x97 V. Zatler\xc4\xaf kandidatu \xc4\xaf prezidentus, jis apskritai nebuvo susij\xc4\x99s su politika. _NEWLINE_2011 m. liep\xc4\x85 \xc4\xafk\xc5\xabr\xc4\x97 Reform\xc5\xb3 partij\xc4\x85.\n_START_SECTION_\nAsmenyb\xc4\x97\n_START_PARAGRAPH_\nM\xc4\x97gsta gaminti maist\xc4\x85; skulpt\xc5\xabras ir muzik\xc4\x85.'